钦定古今图书集成/明伦汇编/交谊典/第043卷 > 《旬假西亭寄呈熊郎中副使》前人
## 钦定古今图书集成/明伦汇编/交谊典/第043卷 > 《旬假西亭寄呈熊郎中副使》前人

旬休屏戎事，凉雨北窗眠。一夜江城梦，万里绕山川。
草木散幽气，池塘鸣早蝉。妍芳落春后，旅思生秋前。
红槿粲庭艳，绿浦繁渚烟。行歌独酌谣，坐发朱丝弦。
哀玉不可扣，华觞徒湛然。闻君东林卧，郡阁旷周旋。
酬对龙象侣，灌注清冷泉。如何无碍智，犹若病牵缠。